Conradus IV imperator

Epistolae

p. 191

167

Conradus etc.

Spontanea meditatione pensantes, quod sicut ex impia districtione

dominii devotionis ardor turbatur in subditis, sic humanitatis tractatione

benivola fidei vigor et servitiorum merita coalescunt, plena inter nos consideratione

prehabita, quod vos homines civitatis Aquini etc.

p. 192

168

Conradus illustri regi Navarre.

Invitat nos antiqua patris dilectio erga vos dudum habita de vestra speciali

dilectione confidere et vos ad succedentium serenitati nostre processuum

participium evocare. Scimus enim, ut non improperando preterita,

sed suaviter referendo loquamur, quod adhuc in teneris annis vobis sub

matris regimine positis eiusdem genitoris nostri continua sollicitudo non

defuit, quin potius arduis imperii tunc et Germanie negotiis intermissis

causam vestram viriliter assumpsit in propriam et contra persequtorum

suorum incursus pro restauratione vestrorum iurium multis persone

laboribus ac rerum impendiis laboravit. Propter quod vos, nobis tam carnis

unione coniunctos quam specie necessarie gratitudinis obligatos, nova

de nobis libenter audire felicia credimus et in cause nostre subsidium

paratas invenire confidimus vires vestras.

169

p. 193

Conradus etc. … comiti etc.

De corrupti parentis primi convitio tantam retinet hodie lesa posteritas

corruptelam, ut, facta iam quasi domestica cuilibet licentia delinquendi,

semper ad consensum nequitie prona sit humana conditio et per viciorum

lubricum cotidie corruat in excessum. Et sic homo, quem rationis participem

providentia divina creavit, a sue diffinitionis ordine quodammodo

discoherens, tante cupiditatis errore seducitur, ut voluntate secum et

ratione pugnantibus dum inter bonum malumve disiudicat, vix etiam

eligat quod discernit. Cuius effrenes motus et impetus nisi iustitie rigor

opprimeret et secularium coherceret auctoritas potestatum, suum pacis

dulcedo nomen amitteret et arbitrii communis abusio societatis humane

federa violaret. Cumque ad hoc specialiter leges et arma convenerint, nos,

qui ad subditorum nostrorum regimen superna dispositione vocati, hec et

illas debemus in subditis et possumus exercere, continua reddimur cordis

anxietate solliciti, qualiter utrorumque permixtis officiis et in gladio iuste

puniamus obnoxios et potenter in plena iustitia pacificos foveamus. Verum

cum per individuitatem persone simul et semel ubique presentialiter

nostra serenitas adesse non possit, ut noscant subditi longas regibus esse

manus, viris industriis, qui maiestatis nostre presentiam representent confidenter

committimus vices nostras. Cum igitur post salubrem et quietam

dispositionem regni nostri Sicilie, iam circa negotia Italie suscitare

p. 194

velimus precipue curas nostras, ecce de experta fide, nota industria et solita

circumspectione R. plene confisi, qui ex officii nostri debito iura imperii

manutenere tenemur pro viribus et augere, ipsum generalem vicarium

ipsarum partium de latere nostro duximus dirigendum, concedentes eidem

merum et mixtum imperium et gladii potestatem et, ut in facinorosos animadvertere

valeat, ac in eos precipue, qui stratas et itinera publica temerariis

ausibus presumpserint violare. Promisimus quoque sibi et plenam

contulimus facultatem, ut tam criminales, quam civiles audiat et

determinet questiones, quarum cognitio, si nos presentes essemus, ad

nostrum iudicium pertineret. Decreta itaque interponat, que in alienatione

rerum ecclesiasticarum et minorum interponi secundum iustitiam

postulantur. Et ut maioribus et minoribus, quibus universalia iura

succurrunt causa cognita prout iuris fuerit, restitutionis in integrum beneficium

largiatur, ad cuius etiam audientiam appellationes deferri volumus,

quas a sententiis ordinariorum iudicum et eorum omnium, qui per iurisdictionem

ab imperio nacti sunt, infra partium predictarum terminos contigerit

interponi, nisi forte cause qualitas vel appellationum numerus

subsidium adimat appellanti, creandi quoque notarios, dandi tutores et

curatores et demum omnia plenarie exercendi, que ad merum et mixtum

imperium spectare noscuntur, predicto vicario plenam concessimus potestatem.

Quocirca devotionem vestram requirimus et hortamur attente,

firmiter precipiendo mandantes, quatenus in omnibus et singulis, que ad

ipsius vicarii officium spectare noscuntur, devote parere et efficaciter

intendere studeatis.

p. 195

170

Conradus etc. … regi Anglorum.

Nollemus auditus vestros, vulgaris forte fame preloquiis stupefactos,

illis pulsare rumoribus quorum et nostram exaggeraret relatio lacrymosa

memoriam et cordis nostri presumitur corruptura quietem. Sed ex eo precipue

nos huiusmodi casibus personam elegimus relatoris, quod acerbitatem

doloris nostri silentio cohibere vix possumus, in vobis meroris

impetum, persuasionis nostre remedio, facilius credimus mitigandum.

Nec mirari vos volumus si de iis que inviti referimus ad notitiam

vestram nuntiatio sera perveniat, cum hactenus ex recenti vulnere

mestitie prevaleret immensitas et ex oculis nostris nature suggerentis

imperium fluxum emungeret lacrymarum, sicque fluctuabat mentis

nostre turbata tranquillitas, ut ad extinguenda doloris incendia necessario

solatoris alterius liquoribus egeremus. Iam vero dato tempore luctibus,

quod eventus tam turbidi qualitas exigebat, lugubrem obitum

p. 196

Henrici carissimi fratris nostri, nepotis vestri, vobis infestis rumoribus

nuntiamus; de cuius casu tam horrido, licet ex decisione carnis nostra

satis amaricata sint pectora, dum pretiosissimam corporis nostri partem

perdidisse dolemus, ex eo tamen turbamur amarius, quod dum ad

regiminis nostri gubernanda molimina viriles animos habere nos

expedit, nunc ad deplorandum fratris nostri decessum mollitiem quasi

subivimus muliebrem: quia dum eius iam esset etas provecta virtutibus,

in cuius humeris curas nostras confidenter appendere poteramus,

metentis equaliter omnia mortis austeritas, florem iuventutis sue prematura

nimis falce presecuit et quasi predonis sagacitate subrepens, sic improvise, sic

subito nature magistras manus elusit. Verum cum ad hec

reparanda dispendia artes et opes humane deficiant, que potius dispositionis

superne provisio et facti generalis equalitas consolatur, doloris eiusdem,

cuius vix unquam de corde nostro cicatricis occidue signa transibunt,

vobis affectuose providimus porrigendum. Nec credat unquam

dilectio vestra quod affinitatis nostre per hoc debilitata sint federa, que in

eo nobis convivente memoriter remanserunt, et in M. carissima sorore

nostra superstite consorte nobilis viri … marchionis Messanensis solidata

perspicimus, et in heredes eius partu gratifico perpetuata sentimus.

Quocirca non minus quam fratre nostro vivente de nobis puro corde

p. 197

confidite; et si qua sunt in regnis nostris que vestre serenitatis grata

sint usibus, vel affectibus blandiantur, nobis exinde vota vestra exauditionem

omnimodam relatura per litteras vel nuntios aperite.